Antonov An-225

Antonov An-225 (, , liet. Svajonė) – buvo didžiausias ir galingiausias pasaulyje transportinis lėktuvas. Pagamintas Kijeve įsikūrusiame aviaciniame mokslo-techniniame komplekse Antonov.

1984–1988 m. buvo suprojektuoti ir statomi du unikalūs lėktuvo egzemplioriai. 1988 m. gruodžio 21 d. pirmasis lėktuvas atliko pirmąjį skrydį. XXI a. trečiojo dešimtmečio pradžioje buvo baigta apie 70% antrojo egzemplioriaus surinkimo darbų. Lėktuvo registracijos numeriai buvo CCCP-82060 (Sovietų Sąjunga), vėliau – UR-82060 (Ukraina).

An-225 buvo sunkiausias ir didžiausios keliamosios galios reguliariai skraidęs lėktuvas. Vienintelis lėktuvas, sparnų moju lenkiantis An-225, yra 1947 m. sukurtas Hughes H-4 Spruce Goose (sparnų mojis – 97,82 m.), į orą pakilęs tik vieną kartą, taip pat 2019 m. sukurtas kosminių laivų nešėjas Scaled Composites Stratolaunch (sparno mojis 117,0 m.).

An-225 pasiekė 240 pasaulio rekordų, įskaitant ir keliamosios galios rekordus. 1989 m. kovo 22 d. lėktuvas atliko unikalų skrydį su 156,3 t sveriančiu kroviniu, kurio metu iš karto buvo pagerinta 110 aviacijos rekordų.

Teigiama, kad An-225 gamyba (be projektavimo darbų) kainavo 96 mln. rublių.

Savybės 
Po sparnais sumontuoti šeši reaktyviniai varikliai „Progres D-18T“ (rus. Д-18Т), pagaminti „Motor Sič“ gamykloje. Lėktuvo sparnai pritvirtinti virš fiuzeliažo, uodega sudaryta iš dviejų kylių. Didžiausias lėktuvo greitis 850 km/h, kreiserinis – 800 km/h. Skrydžio nuotolis – 1500–2500 km.Lėktuvas sukurtas to paties konstruktorių biuro sukurto sunkiasvorio transportinio lėktuvo An-124 pagrindu. Pagrindiniai skirtumai nuo pastarojo modelio:
 Centroplanas (centrinė sparnų dalis, jungianti abu sparnus)
 Pailgintas fiuzeliažas.
 Pakeista uodegos konstrukcija.
 Krovinių skyriaus vartai uodegoje.
 Padidintas važiuoklės atramų skaičius.
 Išorinio krovinio tvirtinimo sistema.
 Du papildomi varikliai.

Paskirtis 

Tokio lėktuvo statybos priežastis buvo transporto sistemos kūrimas skirtos daugkartinio panaudojimo kosminio laivo „Buran“ projektui. Pagrindinė An-225 paskirtis, šiame projekte, buvo skirtingų raketų-nešėjų bei kosminio laivo komponentų transportavimas iš gamybos ir surinkimo vietų į paleidimo vietą. Taip pat lėktuvas buvo skirtas daugkartinio panaudojimo kosminio laivo pargabenimui į kosmodromą tais atvejais, kai erdvėlaivis nusileidžia atsarginiuose oro uostuose.

An-225 norėta panaudoti ir erdvėlaivio startui ore, kaip pirmojo etapo sistemą. Dėl šios priežasties lėktuvo keliamoji galia turėjo būti didesnė už 250 tonų.

Raketa-nešėja „Energija“ ir kosminis laivas „Buran“ buvo labai didelių gabaritų ir viršijo An-225 krovinių skyriaus talpą. Todėl ant lėktuvo buvo numatytas išorinių krovinių tvirtinimas. Dėl išorėje išorinių krovinių sukeliamų oro sūkurių buvo suprojektuota uodega su dviem kyliais.

Lėktuvas buvo pritaikytas unikaliems kroviniams gabenti. Unifikacija su An-124 pasitarnavo jo universalumui.

Lėktuvo galimybės 
 Plataus naudojimo krovinių gabenimas (stambiagabaričiai, sunkūs, ilgi), sveriančių iki 250 tonų. Užregistruota rekordinė keliamoji galia – 253 tonos;
 Žemynininis krovinių gabenimas, sveriančių nuo 180 iki 200 t;
 Tarpžemynininis krovinių gabenimas, sveriančių iki 150 t;
 Vientisų, sunkių krovinių gabenimas, tvirtinant ant fiuzeliažo, sveriančių iki 200 t.
Lėktuvo viduje yra krovinių skyrius, kuriame galima gabenti įvairius krovinius. Pvz.:
 16 dešimties tonų aviacinių konteinerių;
 50 lengvųjų automobilių;
 vientisus krovinius iki 200 t (turbinas, generatorius, sunkvežimius BelAZ).

Krovinių skyriaus išmatavimai: ilgis – 43 m, plotis – 6,4 m, aukštis – 4,4 m. Skyrius, siekiant padidinti transportavimo galimybes, hermetiškas. Virš krovinių skyriaus yra įrengtas keleivių salonas, skirta 6 ekipažo narių poilsiui ir 88 krovinį lydintiems asmenims. Visos valdymo sistemos yra keturis kartus dubliuotos. Krovimo įrangos kompleksas, taip pat priekinis krovininis liukas su rampa užtikrina greitus ir patogius pakrovimo-iškrovimo darbus. Lėktuvas gali gabenti unikalius krovinius ant fiuzeliažo, kurių gabaritai neleidžia jų patalpinti į kitas oro ar žemės transporto priemones. Tokių krovinių tvirtinimui ant fiuzeliažo yra speciali tvirtinimo sistema.

Nepriklausomoje Ukrainoje 

Suirus SSRS Kijive bazuotą An-225 perėmė Ukraina. Orlivis buvo perduotas valstybinima koncernui „Antonov“ ir buvo eksploatuojamas jo įkurtos aviakompanijos „Antonov Airlines“. Lėktuvas buvo naudojamas itin didelių matmenų komerciniams kroviniams gabenti visame pasaulyje.

Didėjant nestandartinių krovinių pervežimo poreikiui, apie 2006 m. buvo pradėti antrojo lėktuvo surinkimo darbai. Trūkstant finansavimo ir nesutariant projekto partneriams jie ne kartą buvo stabdomi, kol visai nutrūko 2009 m.

XXI a. pradžioje planuota panaudoti lėktuvą kaip skraidantį startinį kompleksą aviacijos-kosminėms sistemoms. Vienas iš perspektyvių projektų – rusų-ukrainiečių „Daugiatikslė aviacijos-kosminė sistema“. Šiuos planus nutraukė 2014 m. Rusijos invazija į Ukrainą. 2017 m. susidomėjimą antrojo egzemplioriaus statybos darbų pabaigimu ir lėktuvo pritaikymu palydovų paleidimui išreiškė valstybinė Kinijos aviacijos korporacija (angl. Airspace Industry Corporation of China), tačiau sutarimo pasiekti nepavyko.

Sunaikinimas 

An-225 2022 m. vasario 25 d. prasidėjusio Antonovo oro uosto mūšio metu lėktuvas buvo jame remontuojamas. Kadangi vienas variklis buvo išardytas, pakilti, nors ir buvo paliepta, nespėta. Vėliau pakilimo galimybes dar labaiu apsunkino pažeistas pakilimo takas.

2022 m. vasario 27 d. ryte angare pirmąkart pastebėta liepsna. Šis faktas 11:13 buvo patvirtintas NASA palydovų duomenimis.

Mūšio metu lėktuvas buvo apgadintas, iš dalies apdegė, dėl konstrukcinių pažeidimu buvo pripažintas nebetinkamu remontuoti. Padaryta žala vertinama apie 3 mlrd. JAV dolerių. Ukraina pareiškė reikalausianti Rusijos atlyginti žalą ir pasigaminti analogišką. 2022 m. gegužės 20 d. Ukrainos prezidentas V. Zelenskis pareiškė, jog antrasis An-225 bus baigtas kurti kaip žuvusių pilotų atminties simbolis. 2022 m. birželio pabaigoje Kyjive lankęsis britų milijardierius Č. Bransonas (angl. Charles Branson) pažadėjo padėti baigti antrojo An-225 statybą.

Techniniai duomenys 

Bendrieji duomenys

 Įgula: 6
 Keliamoji galia: 190 000 kg
 Ilgis: 84,00 m
 Sparno mojis: 88,4 m
 Aukštis: 18,1 m
 Sparnų plotas: 905,00 m2
 Sparno proilgis: 8,6
 Tuščio svoris: 285 000 kg
 Kilimo svoris: 640 000 kg
 Kuro bakų talpa: >300 000 kg (375 000 l)
 Krovinių skyriaus tūris: 1 300 m3 (ilgis 43,35 m; plotis 6,4 m; aukštis 4,4 m)
 Jėgainė: 6 × turboreaktyviniai varikliai „Progress D-18T“, kiekvienas po 229,5 kN traukos

Skrydžio duomenys

 Greitis:
 maksmalus: 850 km/h (460 mazgų)
 kreiserinis: 800 km/h (430 mazgų)
 Skrydžio nuotolis:
 su maksimaliu kuro kiekiu: 15 400 km (8 300 jūrmylių)
 su 200 tonų kroviniu: 4 000 km (2,158 jūrmylės)
 Skrydžio lubos: 11 000 m (36 000 pėdų)
 Sparno apkrova: 662,9 kg/m2
 Traukos ir galios santykis: 0,234

Nuorodos 

 lizdas.lt / Sunkusis transporto lėktuvas An-225 „Mrija” (lietuvių k.)
 antonov.com / AN-225 Mriya / Super Heavy Transport | (anglų k.)
 buran-energia.com / Description | (anglų k.)
 youtube.com / Antonov An225 Mriya landing in England 4K video (anglų k.)
 airliners.net / Displaying photos of Antonov An-225 Mriya | (anglų k.)

Šaltiniai 

Antonov orlaiviai
Transportiniai lėktuvai
Aukštasparniai